Chminianske Jakubovany

**Chminianske Jakubovany** sú obec na Slovensku v okrese Prešov.

## Polohopis
Územie obce Chminianske Jakubovany leží v juhozápadnej časti Šariša, v západnej časti pohoria Šarišská vrchovina. Podľa administratívneho členenia patrí do Prešovského kraja a okresu Prešov. Takmer celé územie obce je budované centrálnokarpatským paleogénom.

## Dejiny
Obec založili na zákupnom práve začiatkom 14. storočia.

Obec patrila panstvu Svinia, od 15. storočia Peréniovcom. V roku 1427 mala obec 30 port. Zemepánmi boli v 17. storočí Hedryovci, Péchyovci a iní, v 19. storočí tu bol veľkostatok Bujanovičovcov. V roku 1828 mala obec 70 domov a 535 obyvateľov. Boli roľníci, známi pestovaním čerešieň, vozili soľ zo Solivaru do Smižian.

Za I. ČSR to bola poľnohospodársko-ovocinárska obec. Jednotné roľnícke družstvo bolo založené v roku 1959 a v roku 1966 prešlo do Štátneho majetku.

Časť obyvateľstva pracovala v priemyselných podnikoch v Krompachoch, Košiciach a Prešove.

## Názov
### Vývin názvu obce
* 1334 – *Jacabuagasa*
* 1347 – *Jacobuagasa*
* 1786 – *Jakobuviani*
* 1920 – *Nemecké Jakubovany*
* 1948 – *Chminianske Jakubovany*
Maďarsky *Németjakabvágás*, *Jakabvágása*; nemecky *Jakobsdorf*

## Obyvateľstvo
V obci žije v súčasnosti 2 112 obyvateľov, z toho v osade okolo 1579 Rómov. Presný počet Rómov však nemožno určiť, pretože mnohí z nich nie sú evidovaní na obecnom úrade ani s trvalým, ani s prechodným pobytom. Práve rozvoju tejto komunity sa venujú dve organizácie s pôsobiskom v Jakubovanoch a to špeciálna základná škola a Komunitné centrum pre Rómov. Obidve inštitúcie poskytujú voľnočasové aktivity pre deti a mládež. V obci okrem spomenutých inštitúcií existuje Dobrovoľný hasičský zbor a poľovnícke združenie.

## Kultúra a zaujímavosti
### Pamiatky
* Evanjelický kostol, jednoloďová ranogotická stavba s pravouhlým ukončením presbytéria, bez veže, z obdobia okolo roku 1300. Od reformácie je kostol evanjelický. V roku 1766 bol klasicisticky upravený. Ďalšou obnovou prešiel po požiari v roku 1816, neskôr opäť v rokoch 1899 a 1937. V presbytériu sa zachovala ranogotická krížová klenba s klinovými rebrami. Loď je zaklenutá zrkadlovou klenbou. Oltár je neoklasicistický z roku 1882, od prešovského rezbára J. Fuhrmana. Oltárny obraz Kristus pri kríži je od Š. Hegedüsa z doby vzniku oltára. Kazateľnica je klasicistická z konca 18. storočia. Súčasťou interiéru je aj renesančný epitaf z roku 1637. Fasády kostola sú hladké, členené opornými piliermi a oknami s polkruhovými záklenkami. Pri kostole je umiestnená samostatne stojaca zvonica, murovaná stavba na pôdoryse štvorca s ihlancovou helmicou.

Súbor:Chminianske Jakubovany 16 Slovakia11.jpg|Evanjelický kostol
Súbor:Chminianske Jakubovany 16 Slovakia13.jpg
Súbor:Chminianske Jakubovany 16 Slovakia15.jpg
Súbor:Chminianske Jakubovany 16 Slovakia12.jpg|Detail dverí kostola
Súbor:Chminianske Jakubovany 16 Slovakia14.jpg|Zvonica


## Referencie


## Galéria

Súbor:Slovakia Sariska highlands 192.jpg
Súbor:Slovakia Sariska highlands 195.jpg
Súbor:Slovakia Sariska highlands 197.jpg|Kostol Krista Kráľa
Súbor:Slovakia_Sarisska_highlands_321.JPG


## Iné projekty

## Externé odkazy
* 


Kategória:Obce okresu Prešov